RÅDETS RESOLUTION

af 20. maj 1999

om kvinder og videnskab

(1999/C 201/01)

RÅDET FOR DEN EUROPÆISKE UNION,

som tager følgende i betragtning:

(1) ligestilling mellem mænd og kvinder er nu i artikel 2 og 3 i traktaten om oprettelse af Det Europæiske Fællesskab fastlagt som en af Fællesskabets målsætninger;

(2) Rådet har bekræftet dette princip i forbindelse med forskellige fællesskabspolitikker og især i sin henstilling af 2. december 1996 om ligelig deltagelse af mænd og kvinder i beslutningsprocessen(1);

(3) Europa-Parlamentet har i sin beslutning af 9. marts 1999 om integrering af lige muligheder i fællesskabspolitikkerne igen gentaget, at det lægger stor vægt på denne sag;

(4) der tages hensyn til Fællesskabets ligestillingspolitik i femte FTU-rammeprogram (1998-2002), vedtaget ved Europa-Parlamentets og Rådets afgørelse nr. 182/1999/EF(2);

(5) Kommissionen forelagde den 19. februar 1999 en meddelelse om emnet "Kvinder og videnskab: mobilisere kvinder til berigelse af europæisk forskning", hvori den foreslår en række foranstaltninger, der skal træffes for at stimulere debatten og udvekslingen af erfaringer mellem medlemsstaterne om dette spørgsmål og for at udvikle en sammenhængende indsats med henblik på at øge kvindeandelen i de EF-finansierede forskningsaktiviteter;

(6) Kommissionen fører ligeledes en ligestillingspolitik for sit personale gennem tredje handlingsplan for ligestilling i Kommissionen (1997-2000), der gælder for det videnskabelige personale i Det Fælles Forskningscenter (FFC);

(7) Udvalget for Videnskabelig og Teknisk Forskning (Crest) er blevet hørt og har afgivet udtalelse om denne sag;

UDTRYKKER TILFREDSHED MED Kommissionens meddelelse og de initiativer, der er taget heri for at fremme kvinders deltagelse i FTU;

ERKENDER, at

a) spørgsmålet om den lave kvindeandel inden for videnskabelig og teknisk forskning bekymrer både medlemsstaterne og Fællesskabet, og at det skal løses, selv om dette problem ikke kun begrænser sig til forskningssektoren;

b) problemet bedst kan løses gennem en effektiv og vedvarende indsats på alle planer: regionalt, nationalt og på fællesskabsplan. I denne forbindelse skal der ligeledes tages hensyn til sociale og økonomiske faktorer samt til den centrale rolle, som uddannelse og erhvervsuddannelse spiller for fremme af kvinders aktive deltagelse;

c) integrering af princippet om lige muligheder for mænd og kvinder i forskningspolitikken er ikke kun begrænset til fremme af kvinders muligheder som forskere, men bør også sikre, at forskningen opfylder alle borgeres behov og bidrager til forståelsen af kønsrelevante spørgsmål;

d) de to målsætninger, der opstilles i Kommissionens meddelelse, nemlig at stimulere debatten og udvekslingen af erfaringer mellem medlemsstaterne om dette spørgsmål og at fremme kvinders deltagelse i fællesskabsforskningen på grundlag af en konsekvent politik under gennemførelsen af femte rammeprogram, egner sig godt til en indsats på EF-plan;

e) det er en anbefalelsesværdig målsætning at fastsætte særlige mål for kvinders deltagelse i paneler, rådgivende forsamlinger og stipendier; det noterer sig, at Kommissionen har sat sig et mål på 40 % med hensyn til en sådan deltagelse i femte rammeprogram, samtidig med at de generelle kriterier i femte rammeprogram, herunder kriteriet om det videnskabelige og teknologiske kvalitetsniveau, skal opfyldes;

f) mere omfattende indikatorer og statistikker om kvinders deltagelse i videnskabelig forskning, som bl.a. vil kunne medtages i den europæiske rapport om VT-indikatorer, vil gøre det lettere at fastlægge hensigtsmæssige politikker på nationalt plan og fællesskabsplan;

OPFORDRER MEDLEMSSTATERNE TIL:

a) at stille eksisterende oplysninger om kønsfordelingen inden for FoU-personale til rådighed samt at fastlægge metoder og procedurer for indsamling og udarbejdelse af hensigtsmæssige data og indikatorer på mellemlang sigt (især data, der viser den vertikale og horisontale fordeling af kvinder inden for det videnskabelige forskningssystem, både inden for staten, de højere uddannelser og så vidt muligt den private sektor) for at måle kvindernes deltagelse i udviklingen af videnskab og teknologi i Europa;

b) aktivt at deltage i den dialog, som Kommissionen har foreslået i sin meddelelse, ved at udveksle synspunkter om politikkerne på nationalt plan, så de bliver i stand til at analysere situationen og foretage en fælles bedømmelse af de igangværende politikker under hensyntagen til benchmarking og bedste praksis i medlemsstaterne. Forskningsinstitutter, højere uddannelsesorganisationer og private virksomheder bør inddrages i denne proces;

c) at fremme målsætningen om lige muligheder for mænd og kvinder inden for videnskab ved passende midler, herunder gennem andre nationale politikker (f.eks. gennem nationale handlingsplaner for beskæftigelse, hvor det er relevant);

OPFORDRER KOMMISSIONEN TIL:

a) på grundlag af medlemsstaternes bidrag at udarbejde sammenlignelige data og europæiske indikatorer som et grundlag for en vurdering af kvindernes situation inden for FTU i hele Fællesskabet;

b) fortsat at bestræbe sig på at fremme øget deltagelse af kvinder i hele det tidsrum, som femte rammeprogram dækker, i overensstemmelse med alle principperne og gennemførelseskriterierne;

c) på baggrund af ovennævnte dialog med medlemsstaterne at foreslå retningslinjer for yderligere initiativer til at fremme kvinders deltagelse i FTU;

d) efter senest to år at forelægge en særlig rapport for Europa-Parlamentet og Rådet om de fremskridt, der sker med hensyn til gennemførelsen af de foranstaltninger, den har foreslået i sin meddelelse, med henblik på bl.a. at bidrage til udarbejdelsen af fremtidige fællesskabspolitikker og -programmer for forskning.

(1) EFT L 319 af 10.12.1996, s. 11.

(2) EFT L 26 af 1.2.1999, s. 1.